Emmy-bekroonde aktrise sterfKirstie Alley is Maandag dood. (Foto: Robin Marchant/Getty Images/AFP) Kirstie Alley, die Emmy-bekroonde aktrise wat in die komediereeks Cheers gespeel het, is Maandag in die ouderdom van 71 ná ŉ kort kankerstryd dood. “Ons is hartseer om almal mee te deel dat ons ongelooflike, liefdevolle ma oorlede is ná ŉ stryd met kanker, wat eers onlangs ontdek is,” het haar kinders, Lillie Price Stevenson en William True Stevenson, in ŉ verklaring op Twitter gesê. “Ons ma se lewenslus en passie, haar kinders, kleinkinders en haar vele diere, om nie eens te praat van haar ewige vreugde vir kreatief wees nie, was ongeëwenaard en laat ons geïnspireer om net soos sy voluit te lewe.” Alley het behandeling by die Moffitt-kankersentrum in die Amerikaanse deelstaat Florida ontvang ten tyde van haar dood. Besonderhede oor die soort kanker is nie bekend gemaak nie. Alley het bekendheid in Hollywood verwerf vir haar rol as Rebecca Howe in die NBC-komediereeks Cheers, waarvoor sy in 1991 ŉ Emmy vir beste hoofaktrise in ŉ komediereeks ontvang het. Sy het later ŉ tweede Emmy ontvang vir haar rol in die film David’s Mother. Alley het ook saam met John Travolta in die romantiese komediefilm Look Who’s Talking – asook die twee vervolgverhale daarvan – gespeel. Travolta het Maandagaand hulde gebring aan die akteur en ŉ foto van ŉ jong Alley op Instagram geplaas. “Kirstie was een van die mees spesiale verhoudings wat ek nog gehad het,” het Travolta gesê. “Ek is lief vir jou, Kirstie. Ek weet ons sal mekaar weer sien.” A post shared by John Travolta (@johntravolta)